Гулъытэ ягъуэт
Советыдзэр Афганистаным къызэрырашыжрэ илъэс 25-рэ зэрырикъум теухуа зэIущIэ иригъэкIуэкIащ абы папщIэ зэхыхьа комитетым. Къызэхуэсахэм захуигъэзащ Афган зауэм и ветеранхэм я Урысей союзым и Къэбэрдей-Балъкъэр щIыналъэ къудамэм и унафэщI Тхьэгъэлэдж Тимур.
— Ди комитетым хэтщ Афган зауэм ныкъуэдыкъуэ щыхъуахэр, ветеранхэр, министерствэхэм я лэжьакIуэхэр. Афганистаным къыщыхъуа зауэр нэхъапэм ябзыщIу щытащ. Нобэ абы утепсэлъыхь мэхъу. Ди республикэм икIахэр зауэ IэнатIэм щхьэмыгъазэу зэрыIутами дыщыгъуазэщ. Афган зауэр зыгъэунэхуахэм гулъытэ гуэри ягъуэт хъуащ нобэ.
Ди комитетыр дэIэпыкъуэгъу мэхъу щIэблэр лIыхъужьыгъэм щIэпIыкIынымкIэ. ЩIэм щапхъэ хуэбгъэлъэгъуэныр щхьэпэщ. Пщэдейрей махуэм фIыкIэ упэплъэн папщIэ, щIэблэ узыншэ уиIэн хуейщ. Дэри ди гуащIэ демыблэжу абы дытелэжьэну ди мурадщ, — жиIащ Тимур.
Афган зауэм и ветеранхэм къабгъэдэкIыу медалхэр иратащ къулыкъу зэмылIэужьыгъуэхэм пэрытхэу: Шэрджэс Заурбэч, Тхьэгъэлэдж Тимур, Минин Вячеслав, Абазэ Хьэсэнбий, Малкаров Олег, Мамхэгъ Хьэчим, Галушко Михаил, Мэремкъул Иринэ сымэ. ФIыщIэ тхылъхэр хуагъэфэщащ Ксанаев Мурат, Арахъэ Лидие, Шевченкэ Аллэ, Къарэ Ратмир сымэ.
КъБР-м Печатымрэ цIыхубэ коммуникацэхэмкIэ и къэрал комитетым и унафэщIым и къуэдзэ Минин Вячеслав жиIащ пщIэ зиIэ, ныбжьэгъугъэм и пIалъэр зыщIэ лIыхъужьхэм, Афганистаным щызэуахэм, фIыщIэ зэрахуищIыр. Абы Печатымрэ цIыхубэ коммуникацэхэмкIэ къэрал комитетым къыбгъэдэкI щIыхь тхылъхэр зыхуагъэфэщахэм яриты- жащ.
КъБР-м и Парламентым и щIыхь тхылъхэр зыхуагъэфэщахэм яритыжащ КъБР-м и Парламентым ЩIалэгъуалэ IуэхухэмкIэ, жылагъуэ зэгухьэныгъэхэмрэ хъыбарегъащIэ IэнатIэхэмкIэ и комитетым и унафэщI Хьэщхъуэжь Татьянэ.
«Урысей зэкъуэт» политикэ партым и Къэбэрдей-Балъкъэр щIыналъэ къудамэм и гъэзэщIакIуэ комитетым и унафэщI Канунниковэ Татьянэ политикэ партым къыбгъэдэкI щIыхь тхылъхэр игуэшыжащ.
Къарэ Ратмир «Гу къабзэхэр» щIалэгъуалэ зэгухьэныгъэм «Къалмыкъ Юрэ къызэралъхурэ илъэс 80 зэрырикъум и щIыхькIэ» ирагъэщIа медалыр зыхуэфащэхэм яритащ.
Гугъуэт Заремэ.
